Komisijos reglamentas (EB) Nr. 383/2004
2004 m. kovo 1 d.
nustatantis išsamias Tarybos reglamento (EEB) Nr. 2081/92 taikymo taisykles dėl pagrindinių produkto specifikacijų punktų santraukos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1], ypač į jo 16 straipsnį,
kadangi:
(1) Pagal Reglamento (EEB) Nr. 2081/92 4 straipsnį, produktas arba maisto produktas turi atitikti specifikaciją tam, kad būtų galima naudoti saugomą kilmės vietos nuorodą (SKVN) arba saugomą geografinę nuorodą (SGN). Specifikacija pateikiama Komisijai.
(2) Reglamento (EEB) Nr. 2081/92 6 straipsnio 2 dalyje reikalaujama, kad Komisijai priėjus išvadą, kad pavadinimas atitinka apsaugos sąlygas, Europos Sąjungos oficialiajame leidinyje ji paskelbia pareiškėjo vardą ar pavadinimą ir adresą, produkto pavadinimą, pagrindinius paraiškos dalykus, nuorodas į nacionalines nuostatas, reglamentuojančias produkto paruošimą, gamybą ar apdirbimą ir, jei būtina, savo išvadų pagrindimą, tuo užkirsdama kelią užprotestuojantiems pareiškimams pateikti.
(3) Tokia tvarka taip pat taikoma prašymams iš dalies pakeisti specifikaciją, vadovaujantis Reglamento (EEB) Nr. 2081/92 9 straipsniu.
(4) Siekiant užtikrinti pagal Reglamento (EEB) Nr. 2081/92 6 straipsnio 3 dalį sukurtame "Saugomų kilmės vietos nuorodų ir saugomų geografinių nuorodų registre" išvardytų pavadinimų specifikacijoms taikomų reikalavimų skaidrumą, Europos Sąjungos oficialiajame leidinyje turėtų būti skelbiama kiekvienos to reglamento 4 straipsnio 2 dalyje pateiktos specifikacijos pagrindinių punktų santrauka.
(5) Šia santrauka naudojamasi pateikiant paraiškas įregistruoti pagal Reglamento (EEB) Nr. 2081/92 5 straipsnį.
(6) Ši santrauka turėtų būti atnaujinama kiekvieną kartą, kai pagal reglamento 9 straipsnį yra iš dalies keičiama specifikacija; santrauka su padarytais specifikacijos pakeitimais turėtų būti skelbiama Europos Sąjungos oficialiajame leidinyje.
(7) Paraiškas įregistruoti pagal Reglamento (EEB) Nr. 2081/92 17 straipsnį, remdamasis tose santraukose nurodytais duomenimis, tikrina to paties reglamento 15 straipsnyje nurodytas komitetas. Šios santraukos etapais turi būti skelbiamos Europos Sąjungos oficialiajame leidinyje. Todėl valstybės narės turėtų užtikrinti, kad tos santraukos atitinka pavyzdinę santrauką, o reikalui esant, perduoti Komisijai tinkamai sudarytas santraukas.
(8) Kilmės vietos nuorodų ir geografinių nuorodų specifikacijų santraukų skelbimui Europos Sąjungos oficialiajame leidinyje turėtų būti nustatyta bendra standartinė forma.
(9) Šiame reglamente numatytos priemonės atitinka Žemės ūkio produktų ir maisto produktų geografinių nuorodų ir kilmės vietos nuorodų reguliavimo komiteto nuomonę,
PRIĖMĖ ŠĮ REGLAMENTĄ:
1 straipsnis
Kiekvienos Reglamente (EEB) Nr. 2081/92 apibrėžtos kilmės vietos nuorodos ir geografinės nuorodos santrauka parengiama pagal šio reglamento I priede pateiktą formą.
Santraukoje nurodomi pagrindiniai to reglamento 4 straipsnio 2 dalyje nurodyti specifikacijos punktai.
Santraukos 3 punkte nurodomas produkto tipas pagal II priede nustatytą klasifikaciją.
Visi pagrindiniai gamybos ir pardavimo reikalavimai, įskaitant veiksmus, kuriuos atlikti reikia aptariamoje geografinėje teritorijoje, yra aiškiai nurodomi, pageidautina santraukos 4.5 punkte (Gamybos metodas).
2 straipsnis
Valstybės narės užtikrina, kad 1 straipsnyje nurodyta tinkamai parengta santrauka būtų pateikiama Komisijai
- kartu su kiekviena paraiška įregistruoti saugomą kilmės vietos nuorodą ar saugomą geografinę nuorodą,
- kartu su kiekvienu prašymu iš dalies keisti jau įregistruotos kilmės vietos nuorodos ar geografinės nuorodos specifikaciją, jei priėmus siūlomą pakeitimą reikėtų keisti ir santrauką,
- etapais kartu su kiekviena pagal Reglamentą (EEB) Nr. 2081/92 įregistruota kilmės vietos nuoroda ar geografine nuoroda.
3 straipsnis
Valstybės narės užtikrina, kad jų kompetentingos institucijos Komisijai perduotų visus prašymus iš dalies keisti specifikaciją kartu su III priede pateikta forma, įskaitant, kai tinka, atnaujintą santrauką.
4 straipsnis
Komisija skelbia santrauką ir jos pakeitimus Europos Sąjungos oficialiajame leidinyje.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 1 d.